《李太白》
宋代·孔平仲

卓哉太白诗家徒，天然俊逸不可拘。豪文脱去刻削巧，远意得自浑沌初。

酒醒落笔洒风雨，当时所就皆须臾。骅骝驰骤日千里，鸿鹄轩腾凌九虚。

蹇驴尺鴳不足道，徐步低翥何区区。后人吟咏多自蔽，锼句鍊字为良图。

撞金拊石皆可听，未若霹灵轰天衢。公之大材不小到，俗议何者相加诬。

贱生仰公风格美，未能彷佛空踌躇。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。